text: Er den ikke sød?
  28 maj 2013 kl. 09.01
  For første gang i Danmark har den sjældne gedeantilope mishmi takinen født en unge. Det skete i Skærup zoo ved Vejle.
  De er særprægede og sjældne dyr - og nu har de fået en unge. En fin og velskabt gedeantilope mishmi takinen.
  - Den trives og har spist rigtig godt fra dag et, siger Karina Schou fra Skærup Zoo.
  Takinunger vejer kun omkring seks kilo ved fødslen, og der skal derfor noget næring til, førend den når op på de omkring 300 kilo, en voksen takin vejer.
  - Allerede et par dage efter fødslen var ungen i stand til at følge med sin mor rundt i hele anlægget. Den er overhovedet ikke sky, som man ellers kunne forvente. Den er så nysgerrig, at den gerne kommer helt hen til hegnet for at studere dem på den anden side, siger Karina Schou.
  Takinerne ser kluntede ud og tøffer langsomt rundt.
  - Men de er faktisk meget adrætte. De kan lide at balancere på de store sten i anlægget, og de stiller sig ofte på bagbenene i fuld højde. Noget de også gør i naturen for at nå blade på træerne, siger Karina Schou.
  Takinen er udrydningstruet.
  Den lever vildt i områder op til 4.000 meter over havets overflade omkring Himalayabjergene.
  